D. Čaplovič, podpredseda vlády SR: (2010-02-03):
Odznelo tu veľa takých pripomienok o tom, ako zvyšovať kvantitu. Ja stále hovorím aj o kvalite a o efektivite, pretože nejde len o vyčerpanie prostriedkov a urobiť si nejakú čiarku, ale ide o to, aby nemuseli byť v budúcnosti žiadne vratky, aby sa nezisťovali nejaké  problémy, ktoré sú a potom ich musíme pokrývať aj z nášho štátneho rozpočtu. Ide o efektívne, skutočne transparentné čerpanie. A musím povedať, že aj v niektorých rezortoch   už pristúpili v tejto oblasti a pristupujú k elektronickému obstarávaniu a je to rozhodnutie aj k  elektronickým aukciám. Teda je to rozhodnutie aj samotných rezortov a riadiacich orgánov, aby skutočne veci zefektívňovali. V podstate ide o to, že áno, situácia je taká, ako konštatoval pán poslanec Urbáni. My sme sa naozaj v tom poslednom období, v  tých posledných dvoch rokoch maximálne sústredili na dočerpanie toho obdobia rokov 2004 – 2006 a učili sme sa za pochodu a dnes je situácia taká, že sa sústreďujeme predovšetkým na rok 2007. To je ten rok, ktorý by mal byť M+3 vyčerpané tie zdroje do konca tohto roku a tam je skutočne reálna nádej, reálny stav, že nielen nádej, ale reálny stav, že sa nám to aj podarí. Čiže na jednej strane sme sa učili za pochodu, poznali sme chyby, odstraňovali sme tieto chyby, a na druhej strane aj touto legislatívnou aktivitou sa snažíme reagovať na niektoré problémy, ktoré by mali zefektívniť činnosť. Čo sa týka toho jedného orgánu, ktorý by to ako centrálne nejakým spôsobom, nielen ako centrálny koordinačný orgán, ale celkovo koordinoval. Aby sa vytvorilo takéto portfólio, ktoré by fungovalo a fungovalo by predovšetkým efektívne, by som povedal, nad jednotlivými operačnými programami. Tam to treba, samozrejme, zvážiť a diskutovať o tom, v Grécku také dačo majú, nie vždy majú efektívnosť. Vždy to záleží na ľuďoch, na manažérskom prístupe a, samozrejme, aj na tej legislatíve, ktorá sa vytvorí – národná, ktorá odstráni mnohé tie prebyrokratizované administratívne procesy, ktoré ľudí, predkladateľov jednotlivých projektov, ale aj, samozrejme, hodnotiteľov trápia a zbytočne to komplikujú tak, aby sa to maximálne zjednodušilo. Pri mojich rokovaniach so zástupcami Európskej komisie mi neustále pripomínajú, že dosť je  tej, by som povedal, byrokracie v samotnom vnútri a v jadre Bruselu a v Európskej komisii, aby sme si my na národnej úrovni zjednodušovali tento proces, aby sme si ho zefektívňovali a nekládli sme si ešte ďalšie a ďalšie byrokratické opatrenia, ktoré nám v podstate spôsobujú potom menšiu efektivitu, menšiu nieže rýchlosť, ale menšiu kvalitu pri tomto čerpaní, o čo nám predovšetkým ide. Čiže o týchto veciach vieme, ja nechcem len o nich hovoriť, ale snažíme sa ich riešiť a aj vo vzťahu k budúcnosti naozaj vytvoriť všetky podmienky pre to, aby ten moderný prístup pri čerpaní týchto fondov, ktorý môže výrazne pomôcť aj zamestnanosti v Slovenskej republike a riešenia problémov, najmä v tejto hospodárskej kríze, ktorá v tomto poslednom období dopadla práve v tej oblasti sociálnej krízy a ktorá veľmi kvári jednotlivé členské štáty vrátane  Slovenskej republiky. Aby sme využili tieto prostriedky pri riešení týchto problémov veľmi efektívne a vytvárali také programy a také projekty, ktoré budú výrazne posilňovať tendovanie nášho národného hospodárstva k tým pozitívnym cieľom. Toľkoto z mojej strany. Ešte raz ďakujem vystupujúcim či už v rámci rozpravy, alebo faktických pripomienok za ich podnety a budem sa, samozrejme, snažiť, pokiaľ mi to ešte bude umožnené, tieto veci riešiť. Ďakujem vám veľmi pekne.